**EXTRAS RAPORT**

**privind întâlnirea online în sistem de videoconferință dintre reprezentanții Autorității Electorale Permanente și reprezentanții** **platformei Facebook pe tema respectării imparțialității și transparenței pe perioada campaniei electorale aferente alegerilor locale din 27 septembrie 2020**

Ca urmare a invitației primite din partea platformei Facebook de a participa la o întâlnire online privind respectarea principiilor transparenței și imparțialității în contextul alegerilor locale din data de 27 septembrie 2020, președintele Autorității Electorale Permanente (AEP) a aprobat participarea unor reprezentanți din cadrul instituției prin Nota internă înregistrată cu nr. 9593 din 03.08.2020.

Atenția sporită pe care Facebook o acordă proceselor electorale se datorează complexității, importanței și sensibilității crescute a acestora și vine ca urmare a suspiciunilor de intruziune prin intermediul platformei Facebook a unor actori externi în alegerile organizate în mai multe state (cazul Cambridge Analytica).

Cazul a generat un val de dezaprobări și condamnări publice și politice la care platforma a fost suspusă, prin urmare Facebook și-a luat angajamentul de a spori eforturile de prevenire a acestor incidente. În vederea îndeplinirii acestui angajament, Facebook a elaborat și dezvoltat o serie de politici și strategii menite să identifice încercările de manipulare a alegătorilor prin diverse mecanisme care exploatează funcționalitățile și datele deținute de platformă.

Una dintre măsurile principale vizează stabilirea comunicării cu instituțiile și organismele implicate în organizarea proceselor electorale din țările în care au loc alegeri în vederea cooperării eficiente prin intervenții rapide care să minimalizeze riscurile cu privire la siguranța, protecția și integritatea acestora.

**Prezentarea participanților și a subiectelor dezbătute**

**Locație:** Videoconferință prin intermediul aplicației Microsoft Teams.

**Participanți:**

**Autoritatea Electorală Permanentă:**

Coordonatorii și reprezentanții următoarelor departamente: Departamentul Legislativ, Direcția generală sistemul informațional electoral național, Direcția Registrul Electoral, Departamentul cooperare internațională și relații publice.

**Facebook:**

Directorul de politici publice pentru alegeri

Șeful de politici publice pentru Polonia / Statele Baltice / România / Bulgaria

**Subiecte dezbătute:**

În debutul discuției, Șeful de politici publice pentru Polonia / Statele Baltice / România / Bulgaria a oferit o privire de ansamblu asupra politicii generale privind integritatea electorală a Facebook și asupra instrumentelor actuale utilizate pentru a asigura transparența publicității politice.

Discuția a continuat cu prezentarea directorului de politici publice pentru alegeri din cadrul Facebook a politicilor și strategiilor de combatere a dezinformării, de identificare și gestionare a conținutului cu caracter dăunător și de creștere a transparenței în privința informațiilor expuse de candidați, implementate de platforma pe care o reprezintă.

Măsurile luate vizează prevenirea interferențelor și a manipulării electoratului prin îndepărtarea conținutului instigator la ură sau care prezintă elemente de hărțuire și/sau intimidare, reducerea informațiilor false sau denaturate și stimularea gândirii critice a utilizatorilor prin furnizarea unui set de date mai amplu cu privire la sursa de origine a informațiilor publicate.

În ceea ce privește fenomenul dezinformării și al răspândirii știrilor false, reprezentanții Facebook au făcut referire la implementarea algoritmilor de învățare automata (“machine learning”) care depistează activitatea suspicioasă a utilizatorilor, precum și comportamentele neautentice și au menționat totodată că au în vedere angajarea unei persoane din România care să fie responsabilă cu procesul de verificare a faptelor (“fact-checking”).

Șeful Departamentului cooperare internațională și relații publice a mulțumit pentru prezentarea și clarificările oferite și a expus problema legată de restricția de a promova clipurile de informare privind votul prin corespondență care au ca public țintă românii din diaspora tocmai în țările unde există comunități mari de acest gen.

Directorul de politici publice pentru alegeri a explicat că aceste restricții fac parte din politica primară a Facebook, așadar nu pot fi făcute excepții, însă a enumerat soluțiile posibile. Prima variantă ar fi alegerea diseminării organice a mesajelor prin intermediul paginilor sau grupurilor destinate comunităților de români din afara țării.

O alternativă ar putea fi externalizarea acțiunii de promovare prin solicitarea serviciilor unei companii de publicitate care să aibă reprezentanți locali în țările țintite și care să fie autorizați să facă promovare plătită, însă această variantă presupune costuri mari.

O ultimă soluție ar fi solicitarea sprijinului misiunilor diplomatice și diseminarea mesajelor prin intermediul paginilor oficiale de Facebook ale acestora, și, eventual, efectuarea promovărilor plătite, însă aici ar putea interveni probleme legate de sursa de finanțare.

**Concluzii:**

Întâlnirea a prilejuit stabilirea unui canal de comunicare rapid și eficient pentru cooperarea dintre reprezentanții AEP și cei ai platformei Facebook, precum și pentru furnizare de feedback în orice fel de situații care ar putea necesita control sau clarificări suplimentare.

Reprezentanții AEP au manifestat determinarea și disponibilitatea instituției de a se alătura demersurilor întreprinse de platforma Facebook pentru apărarea integrității alegerilor și prevenirea dezinformării pe teme din sfera de competență a AEP, precum și deschiderea către un dialog constructiv în acest sens.